Signe Bruun
Signe Bruun er en dansk fodboldspiller, der spiller for den spanske klub Real Madrid og for det danske landshold. Hun har spillet 36 landskampe og scoret 18 mål for Danmark (pr. 7. august 2023).
Signe Bruun spillede ungdomsfodbold i bl.a. IK Skovbakken og skiftede i 2014 til Fortuna Hjørring, hvor hun var med til at vinde det danske mesterskab i både 2016 og 2018 samt pokalturneringen i 2018. Samme år skrev den målfarlige angriber kontrakt med den franske klub Paris Saint Germain, som hun i 2021 vandt det franske mesterskab med.
I juni 2021 fortsatte Signe Bruun karrieren i en anden fransk klub, nemlig Olympique Lyonnais Féminin. Hun var udlånt til den engelske klub Manchester United i første halvår af 2022, men fik pga. en skade kun begrænset spilletid og vendte i sommeren 2022 tilbage til Olympique Lyonnais Féminin. I juni 2023 blev hun fransk mester med klubben. Signe Bruun blev matchvinder, da hun med få minutter tilbage af den afgørende kamp mod de nærmeste forfølgere fra Paris Saint Germain scorede til slutresultatet 1-0. I juli 2023 blev hun præsenteret som ny spiller i Real Madrid.
Efter 41 landskampe og i alt 28 mål på diverse ungdomslandshold debuterede Signe Bruun på A-landsholdet den 24. oktober 2017 i en VM-kvalifikationskamp mod Kroatien. I kampens sidste minutter afløste hun Nadia Nadim (f. 1988) og scorede til slutresultatet 4-0. Sit helt store gennembrud fik Signe Bruun i 2021, hvor hun bl.a. satte målrekord på landsholdet med hele fem scoringer i Danmarks 8-0-sejr over Bosnien-Herzegovina den 21. oktober 2021. Med i alt 13 mål i kvalifikationsturneringen til VM i 2023 blev hun Danmarks topscorer. Ved selve slutrunden, hvor Danmark nåede ottendedelsfinalen, spillede hun tre kampe.
Signe Bruun blev af DBU kåret til Årets Talent 2017 og til Årets Kvindelige Fodboldspiller i 2021.